CELEX: E2020P0012
Language: fi
Date: 2020-08-28 00:00:00
Title: Telenor ASA:n ja Telenor Norge AS:n 28 päivänä elokuuta 2020 EFTAn valvontaviranomaista vastaan nostama kanne (Asia E-12/20) 2020/C 343/15

15.10.2020   
            
            
               FI
            
            
               Euroopan unionin virallinen lehti
            
            
               C 343/19
            
         
      Telenor ASA:n ja Telenor Norge AS:n 28 päivänä elokuuta 2020 EFTAn valvontaviranomaista vastaan nostama kanne
      (Asia E-12/20)
      (2020/C 343/15)
      Telenor ASA ja Telenor Norge AS, asiamiehenään lakimies Siri Teigum, Advokatfirmaet Thommessen AS, Postboks 1484 Vika, 0116 Oslo, Norja, ovat nostaneet 28 päivänä elokuuta 2020 EFTAn tuomioistuimessa kanteen EFTAn valvontaviranomaista vastaan.
      Kantajat pyytävät, että EFTAn tuomioistuin
      
                  —
               
               
                  kumoaa asiassa 71480 (Telenor) 29 päivänä kesäkuuta 2020 annetun päätöksen kokonaisuudessaan;
               
            
                  —
               
               
                  vaihtoehtoisesti kumoaa päätöksen osittain eli yhden tai kahden riidanalaisen yksittäisen rikkomisen osalta; ja
               
            
                  —
               
               
                  vaihtoehtoisesti kumoaa päätöksen osittain palveluntarjoajien osalta siltä osin kuin on kyse vuosista 2011 ja 2012;
               
            
                  —
               
               
                  vaihtoehtoisesti kumoaa kantajille määrätyt sakot tai alentaa niitä täyden harkintavaltansa puitteissa; ja
               
            
                  —
               
               
                  määrää EFTAn valvontaviranomaisen maksamaan kustannukset, joita kantajille aiheutuu näistä menettelyistä.
               
            
         Oikeusperusta ja taustatiedot sekä kanteen tueksi esitetyt oikeusseikkoja koskevat väitteet:
      
      
                  —
               
               
                  Telenor ASA on maailmanlaajuinen teleoperaattori, joka tarjoaa palveluja Pohjoismaissa ja Aasiassa. Telenor Norge AS, joka toimii Norjan televiestintäpalvelumarkkinoilla, on sen tytäryhtiö. Päätöksessä todetaan, että Telenor ASA ja Telenor Norge AS (jäljempänä yhdessä ”Telenor” tai ”kantaja”) ovat yhteisvastuussa kyseisistä sakoista.
               
            
                  —
               
               
                  EFTAn valvontaviranomainen (jäljempänä ”valvontaviranomainen”) antoi 29 päivänä kesäkuuta 2020 asiassa 71480 päätöksen, jossa se katsoi, että Telenor oli rikkonut ETA-sopimuksen 54 artiklaa soveltamalla epäoikeudenmukaisia tariffeja, joiden takia yhtä tehokkaat kilpailijat, jotka olivat riippuvaisia tukkutason käyttöoikeuksista ja nousevan liikenteen tukkutason palveluista Telenorin yleisessä matkaviestinverkossa Norjassa, eivät kyenneet ilman tappiota tarjoamaan samanlaisia erillisiä mobiililaajakaistapalveluja, joita Telenor Norge AS tarjoaa yksityisasiakkaille Norjassa, mukaan luettuina Network Norwayltä veloitetut kansallisen verkkovierailuoperaattorin tukkuhinnat 1 päivän elokuuta 2008 ja 31 päivän elokuuta 2010 välisenä aikana, Ventelolta veloitetut matkaviestinvirtuaaliverkko-operaattorin tukkuhinnat 1 päivän tammikuuta 2008 ja 30 päivän marraskuuta 2010 välisenä aikana sekä palveluntarjoajien tukkuhinnat 1 päivän tammikuuta 2008 ja 31 päivän joulukuuta 2012 välisenä aikana.
               
            
                  —
               
               
                  Valvontaviranomainen määräsi Telenorille kolmet erilliset sakot eli 32 562 000 euroa (Network Norwayn osalta), 27 783 000 euroa (Ventelon osalta) ja 51 606 000 euroa (palveluntarjoajien osalta) (yhteensä 111 951 000 euroa), sekä määräsi Telenorin välittömästi lopettamaan tällaisen toiminnan, mikäli se ei ollut jo tehnyt niin. Lisäksi valvontaviranomainen määräsi Telenorin olemaan uusimatta tällaista toimintaa tai harjoittamatta mitään muuta toimintaa, jolla on sama tai vastaava tarkoitus tai vaikutus.
               
            
                  —
               
               
                  Kantajan mukaan päätös ei oikeuta toteamaan ETA-sopimuksen 54 artiklan rikkomista (ks. 1 artikla).
               
            
                  —
               
               
                  Kantaja toteaa, että päätöksen lähtökohtana on vähittäismarkkinoiden ennennäkemätön ja laiton määritelmä, jota päätöksessä esitetty analyysi ei tue. Kantajan mukaan valvontaviranomainen on perustanut marginaaleja koskevan arviointinsa ja vaikutusanalyysinsa virheellisesti näihin liian kapeisiin markkinoihin. Sen takia valvontaviranomainen ei ole kyennyt ymmärtämään, miten kilpailu tosiasiallisesti toimi markkinoilla. Sakkoja arvioidessaan valvontaviranomainen on kuitenkin noudattanut laajempaa lähestymistapaa ja ottanut huomioon suuret määrät tukkutason liikevaihtoa kyseisten markkinoiden ulkopuolella sekä laskenut Telenorin tuotantoketjun loppupään tulot kolminkertaisina. Kantaja katsoo, että tämä on johtanut täysin suhteettomaan ja valvontaviranomaisen omien ohjeiden vastaiseen sakkoon.